A apărut site-ul nicolaeciuca.ro, doar cu fotografia liderului PNL și fără niciun conținut / Fostul premier, în plină campanie de imagine
A apărut site-ul online nicolaeciuca.ro, în care liderul PNL și fost premier apare într-o fotografie profesională. În afară de aceasta, site-ul nu mai are alt conținut momentan.
Conform Rotld.ro, site-ul este deținut de o persoană fizică.
Reamintim că Nicolae Ciucă, președintele PNL, e în centrul unei campanii de comunicare a partidului care se desfășoară în paralel cu campania pentru alegerile europarlamentare și cele locale. Zeci de panouri publicitare uriașe cu Ciucă sunt amplasate pe marginea autostrăzilor din toată țara, iar pe rețelele sociale PNL promovează clipuri video în care șeful partidului e umanizat.
Campania de prezidențiabil a fost lansată după ce Nicolae Ciucă a declarat în repetate rânduri că PNL trebuie să aibă propriul candidat la prezidențiale și că el e dispus că candideze la cea mai înaltă funcție din stat. De remarcat că PSD nu are o astfel de campanie centrată pe șeful partidului, Marcel Ciolacu.
Clipurile de campanie sunt filmate într-un cadru informal, cu o mică bibliotecă în spatele lui Ciucă, iar declarațiile acestuia fac referire fie la detalii personale precum relația cu familia și opțiunea militară, fie la valorile în care crede șeful PNL.
Cel mai recent clip video face referire explicită la funcția prezidențială. ”Românii ar alege pe cineva pentru funcția de președinte dacă îndeplinește cel puțin următoarele criterii: își iubește țara, a fost în slujba oamenilor, și nu uită care este misiunea lui în acea funcție”, spune Nicolae Ciucă în înregistrare.
Celelalte clipuri fac trimitere la valorile promovate de Nicolae Ciucă: identitatea națională, armata, biserica, tradițiile și obiceiurile, familia. Sunt mesaje conservatoare, similare cu cele promovate constant atât de PSD, cât și de AUR.
- Citește mai multe detalii aici
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank